Document ID: 32011D0196

DEĊIŻJONI TAL-KUMMISSJONI
tad-29 ta’ Marzu 2011
dwar il-konformità tal-istandard EN 14682:2007 dwar lazzijiet u qfieli fl-ilbies tat-tfal mar-rekwiżit ta’ sigurtà ġenerali tad-Direttiva 2001/95/KE tal-Parlament Ewropew u tal-Kunsill u l-pubblikazzjoni tar-referenza tal-istandard fil-Ġurnal Uffiċjali
(notifikata bid-dokument numru C(2011) 1860)
(Test b’relevanza għaż-ŻEE)
(2011/196/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sigurtà ġenerali tal-prodotti (1) u b’mod partikolari l-Artikolu 4(2) tagħha,
Wara l-konsultazzjoni mal-Kumitat Permanenti imwaqqaf skont l-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi u tar-regoli dwar is-Servizzi tas-Soċjetà tal-Informazzjoni (2),
Billi:
(1)
L-Artikolu 3(1) tad-Direttiva 2001/95/KE jobbliga lill-produtturi li jqiegħdu biss prodotti siguri fis-suq.
(2)
Skont l-Artikolu 3(2) tad-Direttiva 2001/95/KE, prodott għandu jitqies bħala sigur, safejn għandhom x’jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom għandhom jiġu ppubblikati mill-Kummissjoni f’Il-Ġurnal Uffiċjali tal-Unjoni Ewropea, skont l-Artikolu 4(2) tad-Direttiva.
(3)
Skont l-Artikolu 4(1) tad-Direttiva, l-istandards Ewropej għandhom jiġu stabbiliti minn korpi Ewropej ta’ standardizzazzjoni skont mandati stipulati mill-Kummissjoni. Il-Kummissjoni għandha tippubblika r-referenzi ta’ tali standards.
(4)
L-Artikolu 4(2) tad-Direttiva jistipula proċedura għall-pubblikazzjoni ta’ referenzi ta’ standards adottati minn korpi Ewropej ta’ standardizzazzjoni qabel id-dħul fis-seħħ tad-Direttiva. Fejn tali standards jiżguraw il-konformità mar-rekwiżit ta’ sigurtà ġenerali, il-Kummissjoni għandha tiddeċiedi li tippubblika r-referenzi tagħhom f’Il-Ġurnal Uffiċjali tal-Unjoni Ewropea. F’każijiet bħal dawn, il-Kummissjoni, fuq inizjattiva tagħha jew fuq talba ta’ Stat Membru, għandha tiddeċiedi, skont il-proċedura stipulata fl-Artikolu 15(2) tad-Direttiva, jekk l-istandard ikkonċernat jissodisfax ir-rekwiżit ta’ sigurtà ġenerali. Il-Kummissjoni għandha tiddeċiedi dwar il-pubblikazzjoni tar-referenza tal-istandard wara li tikkonsulta lill-Kumitat stabbilit bl-Artikolu 5 tad-Direttiva 98/34/KE. Il-Kummissjoni għandha tinnotifika lill-Istati Membri bid-deċiżjoni tagħha.
(5)
F’Novembru 2000, il-Kummissjoni bagħtet il-Mandat M/309 lis-CEN (il-Kumitat Ewropew għall-Istandardizzazzjoni) biex jitfasslu standards Ewropej ta’ sigurtà għall-indirizzar tar-riskji ta’ tgħalliq, korriment u l-qbid ikkawżati minn lazzijiet u qfieli fl-ilbies tat-tfal.
(6)
Is-CEN adotta l-istandard EN 14682: 2004 bħala reazzjoni għall-Mandat tal-Kummissjoni. Il-Kummissjoni ppubblikat ir-referenza tiegħu f’Il-Ġurnal Uffiċjali tal-Unjoni Ewropea (3).
(7)
F’Settembru 2007, l-istandard EN 14682: 2004 ġie sostitwit b’verżjoni ġdida adottata mis-CEN. Din il-verżjoni tiċċara r-rekwiżiti għal lazzijiet u qfieli fl-ilbies tat-tfal u tinkludi stampi ta’ spjega. Ir-referenza tal-istandard EN 14682:2007 mhijiex ippubblikata f’Il-Ġurnal Uffiċjali tal-Unjoni Ewropea.
(8)
Bejn Novembru 2008 u Frar 2010, l-awtoritajiet ta’ sorveljanza tas-suq ta’ 11-il Stat Membru eżaminaw b’mod konġunt il-konformità tal-ilbies tat-tfal fis-swieq tagħhom mar-rekwiżiti tal-EN 14682:2007. Il-proġett kien kofinanzjat mill-Kummissjoni (4).
(9)
L-awtoritajiet nazzjonali ta’ sorveljanza tas-suq li kienu qegħdin jieħdu sehem fil-proġett issottomettew aktar minn 400 notifika RAPEX ta’ lbiesi li ma kinux konformi mar-rekwiżiti tal-istandard EN 14682:2007. Dawn in-notifiki kienu jammontaw għal parti sinifikanti tan-notifiki RAPEX totali li ntbagħtu fl-2009 (5).
(10)
Dan il-proġett konġunt ippromwova wkoll għarfien aktar wiesa’ u qajjem kuxjenza dwar ir-rekwiżiti tal-istandard EN 14682: 2007 għall-operaturi ekonomiċi tul il-katina tal-provvista.
(11)
Il-Kummissjoni hija tal-fehma li l-istandard EN 14682:2007 jissodisfa l-Mandat M/309 tagħha, huwa konformi mar-rekwiżit ta’ sigurtà ġenerali tad-Direttiva 2001/95/KE, u li r-referenza tiegħu għandha tiġi ppubblikata f’Il-Ġurnal Uffiċjali tal-Unjoni Ewropea skont il-proċedura prevista fl-ewwel sottoparagrafu tal-Artikolu 4(2).
(12)
Din id-Deċiżjoni dwar il-konformità tal-istandard EN 14682:2007 mar-rekwiżit ta’ sigurtà ġenerali qiegħda tittieħed fuq l-inizjattiva tal-Kummissjoni.
(13)
Il-miżuri stipulati f’din id-Deċiżjoni jaqblu mal-opinjoni tal-Kumitat tad-Direttiva 2001/95/KE,
ADOTTAT DIN ID-DEĊIŻJONI:
Artikolu 1
L-istandard EN 14682:2007 “Is-sigurtà tal-ilbies tat-tfal - Lazzijiet u qfieli fl-ilbies tat-tfal - Speċifikazzjonijiet” jissodisfa r-rekwiżit ta’ sigurtà ġenerali tad-Direttiva 2001/95/KE għar-riskji li jkopri.
Artikolu 2
Ir-referenza tal-istandard EN 14682:2007 għandha tiġi ppubblikata fis-serje C ta’ Il-Ġurnal Uffiċjali tal-Unjoni Ewropea u għandha tissostitwixxi r-referenza tal-istandard EN 14682: 2004
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Marzu 2011.

Labels: 7
3
1
0